Mense ‘geskok’ oor besef oor verjaarsdaeArgieffoto (Foto: Efraimstochter/Pixabay) Gebruikers op sosiale media staan verstom oor ŉ “onthulling” oor hul verjaarsdae en hoe oud hulle eintlik is. Dit volg ná die 20-jarige @keeleysmithhx se plasing op TikTok oor die verouderingsproses. In ŉ video van vyf sekondes lank het sy ŉ verdwaasde uitdrukking op haar gesig en skryf jou ouderdom op jou verjaarsdag is wat jy reeds voltooi het – nie wat jy begin nie. Sy het dus besef dat sy met haar 20ste verjaarsdag reeds 20 jaar lank agter die rug het – nie dat sy op daardie dag eers met haar 20ste jaar begin nie. Babas se ouderdomme word in maande gemaat voor hulle een jaar oud word – so jou ouderdom is dus jou vorige verjaarsdag se ouderdom plus die hoeveelheid maande wat reeds sedertdien verstryk het. “Is enigiemand anders verwar?” wou Keeley weet. “Wag, dis baie verwarrend, maar dit maak ook sin,” skryf een persoon. “Ek gaan net verbyblaai asof ek nie paniekerig geraak het hieroor nie,” skryf nog iemand. “Ek gaan nou elke dag hieraan dink!” is ŉ derde persoon se kommentaar. “Mens is dus eintlik ŉ jaar ouer as wat jy dink!” “Uhm, is hierdie nie algemene kennis nie? Dis wat veroudering is?” voeg nog iemand by. “Algemene kennis is toe nie so algemeen nie!” skryf nog iemand. Nog ŉ gebruiker het egter laat weet dat mens in Suid-Korea reeds as ŉ eenjarige gebore word. Hulle beskou die maande voor jou geboorte as ŉ jaar van jou lewe en almal word dan as ŉ eenjarige gebore. Een jaar word ook elke Nuwejaarsdag by jou Koreaanse ouderdom bygetel – alhoewel jy dan nie op jou verjaarsdag “ouer” word nie. Jy is dus in Suid-Korea altyd een of twee jaar ouer as jou internasionale ouderdom. Verward? Klik hier om meer te lees oor dié Koreaanse kultuur.